ดอลล์แข็งค่ารับคาดการณ์ญี่ปุ่นเดินหน้ากระตุ้นศก.
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลเยน ในการซื้อขายที่ตลาดนิวยอร์กเมื่อคืนนี้ (11 ก.ค.) เนื่องจากนักลงทุนคาดว่า ญี่ปุ่นจะใช้มาตรการกระตุ้นเศษฐกิจเพิ่มเติมหลังจากที่พรรคแกนนำรัฐบาลของนายกรัฐมนตรีชินโซ อาเบะ ของญี่ปุ่นชนะการเลือกตั้งวุฒิสภา
20 มี.ค. 2560

สำนักข่าวอินโฟเควสท์รายงานว่า ค่าเงินยูโร (11 ก.ค.) แข็งค่าขึ้นเมื่อเทียบดอลลาร์สหรัฐ ที่ระดับ 1.1058 ดอลลาร์สหรัฐ จากระดับ 1.1043 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.2997 ดอลลาร์สหรัฐ จากระดับ 1.2953 ดอลลาร์สหรัฐ ส่วนเงินดอลลาร์ออสเตรเลียลดลงแตะ 0.7534 ดอลลาร์สหรัฐ จากระดับ 0.7568 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบเยนที่ระดับ 102.79 เยน จากระดับ 100.54 เยน และลดลงเมื่อเทียบฟรังก์สวิส ที่ระดับ 0.9825 ฟรังก์ จากระดับ 0.9834 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3120 ดอลลาร์แคนาดา จากระดับ 1.3047 ดอลลาร์แคนาดา
ดอลลาร์สหรัฐแข็งค่าขึ้นเมื่อเทียบกับเยน หลังจากที่พรรคเสรีประชาธิปไตย (LDP) ของนายกรัฐมนตรี ชินโสะ อาเบะ แห่งญี่ปุ่น ได้รับชัยชนะในการเลือกตั้งวุฒิสภา ซึ่งส่งผลให้พรรค LDP ได้ครองเสียงข้างมากในสภา และเป็นการปูทางให้นายอาเบะสามารถเดินหน้าใช้มาตรการกระตุ้นเศรษฐกิจและการคลังได้อย่างต่อเนื่อง
นอกจากนี้ ดอลลาร์ยังได้รับปัจจัยหนุนจากรายงานของกระทรวงแรงงานสหรัฐซึ่งเปิดเผยเมื่อวันศุกร์ว่า ตัวเลขการจ้างงานนอกภาคเกษตรเดือนมิ.ย.ของสหรัฐพุ่งขึ้น 287,000 ตำแหน่ง จากระดับ 38,000 ตำแหน่งในเดือนพ.ค. โดยตัวเลขจ้างงานเดือนมิ.ย.เพิ่มขึ้นมากกว่าที่นักวิเคราะห์คาดการณ์ว่า จะเพิ่มขึ้นเพียง 175,000 ตำแหน่ง
นักลงทุนจับตาข้อมูลเศรษฐกิจที่สำคัญของสหรัฐในสัปดาห์นี้ รวมถึงรายงานสรุปภาวะเศรษฐกิจ หรือ Beige Book จากธนาคารกลางสหรัฐ (FED), จำนวนผู้ขอรับสวัสดิการว่างงานรายสัปดาห์, ดัชนีราคาผู้ผลิต (PPI) เดือนมิ.ย., ยอดค้าปลีกเดือนมิ.ย. และดัชนีความเชื่อมั่นผู้บริโภคเบื้องต้นเดือนก.ค.โดยมหาวิทยาลัยมิชิแกน